插花

插花係一種視覺藝術，將一啲花材適當噉修剪整理再加上優美嘅擺插設計，表現出花嘅活力同自然美感。

歷史
西方風格插花源於古埃及，早喺公元前2500年，埃及人就將睡蓮花插入樽或者碗度做餐枱嘅裝飾，又會作為禮品，或喪禮用品。至於東方風格插花嘅發源地，目前有兩種講法：第一個講法係源於印度，理由係插花首先由佛前供花而興起，佛教源於印度，不過目前未有任何足夠證據證實呢個講法嘅歷史資料；另一個講法係源於中國，理由係佛教喺傳入中國之前，民間已經有切花嘅廣泛應用，呢啲係原始插花嘅意念，係插花嘅雛形。

藝術風格
東方式插花
東方式插花崇尚自然，講究優美嘅線條同自然姿態，構圖佈局高低錯落、俯仰呼應、疏密聚散、作品清雅流暢，根據植物生長嘅自然形態，有直立、傾斜同下垂等唔同嘅插花形式。

西洋式插花
西洋式插花亦稱為歐式插花，特點係注重花材嘅外形，追求塊面同群體嘅藝術魅力，作品簡潔、大方、凝練，構圖多數以對稱式、均齊式出現，色彩艷麗濃厚，花材種類多，用量大，表現出熱情奔放、雍容華貴、端莊大方嘅風格。西洋插花同中國式插花相比較強調實用同設計理念，一般較能夠融入生活之中，達到日常生活嘅裝飾效果。

花材類型
鮮花插花
全部或主要用鮮花進行插製。最有自然花材嘅美態，色彩艷麗、有花嘅香味，充滿真實嘅生命力，有強烈嘅藝術魅力，應用範圍廣泛。缺點係花要有水份養住，唔擺得太耐，成本比較高，唔適宜擺放喺較暗嘅環境之下。

乾花插花
全部或主要用自然乾嘅花或經過加工處理嘅乾燥植物材料進行插製。既能夠保持原有植物嘅自然形態美，又可以隨意染色、組合，插製之後可以長期擺放，方便管理，唔受光線嘅限制，特別適合擺放喺較暗嘅地方。缺點係唔適合長時間喺強光之下暴曬，喺潮濕嘅環境亦冇咁耐用。

人造花插花
用嘅花材係人工仿製嘅各種植物材料，包括絹花、滌綸花等，有仿真性嘅，亦有隨意設計同着色嘅，種類繁多。人造花嘅特點係色彩艷麗、變化豐富、容易造型，容易清潔，可以擺放較長嘅時間。

花樽

視覺藝術
設計